**Годишен отчет за дейността на УС на БФВ през 2019 г.**

Уважаеми госпожи и господа,

С настоящият отчет анализираме работата на УС на БФВ през 2019 г. и резултатите от дейността на Федерацията.

УС на БФВ продължи да работи за развитието на нашият спорт в условията на гласност и прозрачност, като основни принципи за провеждане на правилна политика. През 2019 година се проведоха 5 присъствени и 1 неприсъствено заседания на УС на БФВ. Всичките бяха открити с присъствие на средно от 5 до 15 гости – треньори, представители на клубове членове, състезатели. Не рядко при обсъждане на проблемите те вземаха отношение и подпомагаха вземането на решения от УС на БФВ. По редица въпроси касаещи клубовете, същите получаваха информация своевременно по и-мейл, чрез сайта на БФВ и телефон. Веднага след всяко ДП, както и след проведените гонки за деня бяха публикувани резултати.

В работата си УС на БФВ провеждаше принципна и неконюнктурна политика.

Ежегодно БФ Ветроходство плаща членски внос в размер над 5000 ЕВРО за:

- WORLD SAILING (Световната ветроходна организация);

- EUROSAF (Европейската федерация по ветроходство);

- IODA;

- ILCA;

- INTERNATIONAL FINN CLASS ASSOCIATION;

- IKA;

- NACRA 17 ASSOCIATION;

- БОК и др.

В град Варна се проведе Европейската купа в клас Лазер. Организатор на проявата беше БФВ а домакини Община Варна и СК Черно Море Бриз. България участва с 23 състезатели в три класа. На 20 от тях които подадоха заявки в срок разходите им (такса участие, храна, хотел) бяха платени от Община Варна която основно финансира проявата. Участваха и 11 състезателя от Украйна и 3-ма от Румъния. Проведени бяха 8 гонки в клас Лазер 4.7 и по 6 гонки в класовете Радиал и Стандарт. В регатната комисия ръководена от Тодор Иванов участваха 25 съдии от РСК Бургас, София и Варна.

Зa организацията и провеждането на състезанието БФВ и клубът домакин получиха благодарствени писма от EURILCA.

На годишната среща на EURILCA проведена през месец Ноември бяха одобрени кандидатурите на България за провеждане на Европейска купа 2020 г. и Европейско Първенство 2021 г. в клас Лазер в град Варна. По разчети на Класната Асоцияция на ЕП участие ще вземат около 350 яхти.

УС на БФВ успешно реализира планирания Държавен Спортен Календар за 2019 година, като във Държавни първенства се забелязва ръст на участие на състезателите в някои от класовете. Домакинът на Държавното първенство Олимпийски Класове - Спортен Клуб Черно Море Бриз финансира настаняването и храната на състезателите и треньорите. Държавното първенство Килови Яхти 2019 г. се проведе с финансовата подкрепа и съдействие на Медицински Университет Варна. Продължи традицията за преходната купа за победителите в Държавното Първенство Тим Рейсинг, която при три победи на един и същи отбор остава за него. Все по-голям проблем е намирането на съдии за проявите от Календара на БФВ.

През юни 2019 г. Българска Федерация по Ветроходство стана една от първите лицензирани спортни федерации по новия закон за Физическото Възпитание и Спорта. Издадената лицензия от ММС е безсрочна. През цялата 2019 г. БФВ съдейства на спортните клубове за привеждането им на документите спрямо новите изисквания и вписването им в новия Регистър на спортните клубове на ММС. Задълбочава се проблемът с липсата на квалифицирани треньори в спортните клубове.

През 2019 г. бяха приети нови членове на БФВ: „Спортен клуб Ултрамарин” и ”Морски Клуб Шабла“.

В допълнение към този отчет Ви представяме подробен Годишен отчет за реализираната спортно-състезателна и тренировъчна дейност на националните състезатели на Българска Федерация по Ветроходство за 2019 г.

1.Основна цел за Спортно – състезателната дейност през 2019 беше продължаване на подготовката на състезателите с потенциал за участие в Олимпийските игри в Япония през 2020, както и затвърждаване на добрите резултати в дисциплината кайтсърф от Александър Бачев. Поради липса на финансиране от ММС на Световното първенство с квалификации за Олимпиадата участваха на собствени разноски: Любен Тенекеджиев, който се класира 140-ти, Мариела Николова – 90-та, Стефани Музакова – 91-ва.

Безспорно едно от най-добрите постижения до момента за българското ветроходство е спечеленото от Александър Бачев 4-то място на първите Световни Плажни Игри в Катар. За това постижение състезателят беше награден от Бълграски Олимпийски Комитет и корицата на Годишника на БОК беше негова снимка. В шампионата Kitesurf Open в Абу Даби Александър спечели 8-мо място, а на Световното първенство в Рива Дел Гарда се класира 19-ти. Добро постижение е 11-тото място на Европейското първенство Кайтсърф в Торе Гранде. На шампионата Long Distance Race Talamone Бачев спечели 2-ро място. На Световните серии в Каляри състезателят се класира на 11-то място, а на Испанските Серии в Тарифа се класира на почетното второ място.

В клас Лазер 4.7 българските състезатели участваха в Европейско Първенство в Йер, Франция през май 2019 г. Там взеха участие 3-ма младежи и 3 девойки и се класираха, както следва: Радослав Гавраилов – 159 място момчета; Клемент Саръстов – 171 място момчета; Давид Бинев – 240 място момчета; Диана Маркова – 77 място момичета; Станислава Тодорова – 54 място момичета; Йоана Тодорова - 105 място момичета.

Традиционно отборът ни участва и в Европейско първенство Оптимист в Крозон Моргат, Франция през юни 2019 г. с пълна квота – 4 момчета и 3 момичета. При момчетата най-добро представяне имаше Мариян Шангов – 118-то място, Тодор Тузлуков се класира 130-ти, Александър Вангелов- 149-ти, Георги Маноилов – 170-ти. При момичетата най-добре се класира Кемала Парушева – 59-то място, Божидара Бозовайска и Рози Кънева финишираха съответно 99-та и 100-тна.

Състезателите в клас Лазер Стандарт Любен Тенекеджиев и Иво Филчев участваха в Европейско Първенство Лазер Стандарт Младежи в Полша през август 2019 г. Любен Тенекеджиев се класира 50-ти, а Иво Филчев – 126-ти.

Състезателката в клас Лазер Радиал Калина Маринова участва в Европейско първенство за младежи и девойки клас Лазер Радиал в Атина, Гърция през юли 2019 г.

Състезателката се класира 9-та в Сребърната група при девойките.

По традиция българския отбор участва и на Балканското първенство, което през 2019-та година се проведе в Тиват, Черна Гора. Мариела Николова спечели Сребърен медал в клас Лазер Радиал Жени, а Иво Тодоров спечели бронзов в клас Лазер Стандарт.

2. Основни задачи на подготовката – изпълнение:

Основните задачи на подготовката до голяма степен бяха изпълнени. В резултат на изпълнението на тренировъчната и състезателна програма на състезателите, беше постигнато в основни линии планираното повишаване на общата и специалната работоспособност, както и овладяване на ефективна техника. В резултат на това бяха постигнати спортни резултати, в зоната на планираните.

Състезателите Александър Бачев, съгласно утвърдения от ММС Проект за 2019 г. и финансовото осигуряване на подготовката, участието в МСК и възстановяването имаше възможност да осъществяви индивидуалните си план графици без особени проблеми.

Не бяха отпуснати средства за МТО на националните ни състезатели от отделните олимпийски и детски класове, което оказа негативно влияние на мотивацията на спортистите.

Проблеми при осъществяване подготовката на състезателите от националните отбори в отделните класове има поради липсата на средства както за осъществяване на централизирана подготовка, така и за осигуряване на средства за дейността на помощник треньори за класовете Лазер, „470“, „420“, ФИН и др.

Можем да отбележим, че в последните години БФВ изпитва затруднения при организацията на ДП като липса на кандидати за домакинство и осигуряване на Регатните и Протестни комисии с достатъчен брой и квалифицирани съдии на тези прояви. Срещат се затруднения и в логистичен план.

БФВ успешно реализира Договорите за ОП с Министерство на Младежта и спорта през 2019 г.

УС на БФВ